Katikkiro wa Buganda Charles Peter Mayiga akomekkerezza olugendolwe mu bitundu bye Scandinavia, mwasisinkanidde abantu ba Ssabasajja nebakubaganya ebirowoozo ku nsonga ez’enkizo mu kusitula Buganda.
Katikkiro alambudde abe Norway, Netherlands ne Sweden, kati enkya ya leero ayolekedde Scotland mu ntekateeka yeemu.
Abakubirizza okussa essira kukuyigiriza abaana n’abavubuka ennono zabwe, ate basige n’ensimbi mu kampuni ez’omuzinzi bongere okwekulakulanya n’okukulakulanya Obwakabaka.
Minister w’ebyobulamu, eby’enjigiriza,ekikula ky’abantu ne wofiisi ya Nabagereka, Owek. Dr Prosperous Nankindu Kavuma yakiikiridde Katikkiro ku kijjulo ky’okumusiibula mu Scandinavia, kibadde ku Radison Hotel mu kibuga Stockholm mu Sweden.
Katikkiro yebazizza abantu ba Kabaka olw’obukozi, naye naabasaba obutaddirira bongere bwongezi Mwaanyi mu byebakolera Obwakabaka.
Owek Nelson Mugenyi nga yatwaala abantu ba Ssabasajja mu ssaza lya Scandinavia ,yeebazizza nnyinimu Beene okusiima abantube basosoowazibwe, kyagambye nti kibawadde obuvumu okukola ennyo okutaasa Namulondo.
Katikkiro mu lugendo olwo awerekeddwaako ba minister okuli Owek Joseph Kawuki atwaala abantu ba Ssabasajja abawangaalira ebweru wa Buganda , bajjajja abattaka ab’Obusolya omubadde Omutaka Walusimbi Yusuf Mbirozankya Kigumba II, akulira ekika ky’Ekinyomo Omutaka Nakigoye Samson Nabbimba, katikkiro w’ekika ky’Olugave Natigo.
Abakungu abalala kuliko Ssenkulu wa Radio CBS Omuk. Michael Kawooya Mwebe, ssenkulu wa Buganda Land Board Omuk Simon Kaboggoza, akulira entekateeka z’abagenyi Omuk David Ntege n’abalalaa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn